Casino Royale (roman)

Casino Royale er den første boken om «James Bond» av Ian Fleming, utgitt i 1953. Boken gav opphav til elleve andre romaner av Fleming selv, i tillegg til to novelleantologier, fulgt av en rekke andre bøker om «James Bond» av andre forfattere.

Casino Royale har vært filmet tre ganger, i 1954, 1967 og 2006. Det ble også laget en satirisk versjon av filmen i 1967, med David Niven som Bond. Tidligere hadde David Niven for øvrig vært en av kandidatene til å spille Bond i de seriøse filmene, men rollen gikk da til Connery.

Casino Royale har også blitt utgitt som tegneserie. Første gang var i avisa Daily Express i juli 1958. Det var den engelske serietegneren John McLusky som i sin tid skapte ansiktet til James Bond. Likheten mellom Connery og tegneserieversjonen av James Bond i Casino Royale var slående, og dette skal ha påvirket valget av nettopp Sean Connery som den første Agent 007 på film.

Handling 
Sjefen for den britiske hemmelige tjenesten, med kodenavnet M, gir agent 007 James Bond i oppdrag å sørge for at en person som kalles «Le Chiffre» taper alt han har ved spillebordet. Le Chiffre er kasserer i en fransk fagforening tilknyttet det franske kommunistpartiet. Han har satt over styr 50 millioner franc som tilhørte fagforeningen, og har nå lagt en desperat plan om å bruke de 25 millionene som fagforeningen har igjen i kassa, på et kasino i Somme for å å vinne tilbake millionsummen han tapte. Det Le Chiffre ikke vet, er at ledelsen i Sovjetunionen vet om underslaget, og har sendt en polsk agent til Frankrike for å ta livet av ham. Le Chiffres elskerinne har dessuten gått bak ryggen på ham og latt sin kontakt i MI6 få vite om Le Chiffres pengetrøbbel.

For å løse oppdraget han har fått fra M, må James Bond gå undercover. Han skal gi seg ut for å være en styrtrik jamaicansk godseier, og M utstyrer også Bond med et reisefølge: han skal dra til kasinoet sammen med den vakre Vesper Lynd, som er sekretæren til sjefen for MI6' «seksjon S», det vil si den seksjonen som har ansvaret for saker som gjelder Sovjetunionen. Også CIA og den franske etterretningstjenesten Deuxième Bureau er involvert i saken; begge tjenestene sender en observatør til kasinoet. Etter en dramatisk natt der Bond såvidt unnslipper et bombeattentat, møter han Le Chiffre ved baccarat-bordet på kasinoet.

Spillet blir snart til en intens konfrontasjon mellom Le Chiffre og James Bond. Le Chiffre lykkes omsider med å vinne alle pengene James Bond har med seg, men fra CIAs mann får han under hånden en konvolutt med penger. Spillet fortsetter, til tross for at en av Le Chiffres medsammensvorne underveis forsøker å myrde Bond. Men til slutt klarer Bond å vinne over Le Chiffre, som taper alle sine åtti millioner francs. Le Chiffre blir desperat etter å få tilbake pengene sine, så han kidnapper Vesper Lynd, og deretter klarer han å få tak i Bond. Han torturerer Bond og truer med å drepe dem begge, hvis han ikke får alle pengene sine tilbake. Men en snikmorder dukker opp, og dreper Le Chiffre.

Bond blir bragt til sykehus, og Vesper Lynd besøker ham hver dag. Gradvis går det opp for Bond at han elsker henne. Han vurderer til og med å forlate de britiske hemmelige tjenestene for å slå seg til ro sammen med henne. Når han omsider blir utskrevet fra sykehus tilbringer de tid sammen, og blir til slutt kjærester. En dag ser de en mystisk person ved navn Gettler som sporer alle bevegelsene deres, noe som gjør Lynd veldig urolig. Neste morgen oppdager Bond at Lynd har begått selvmord. Hun etterlater seg en beskjed som forklarer at hun var en ufrivillig dobbeltagent for det sovjetiske innenriksdepartementet. En kriminell organisasjon hadde kidnappet kjæresten hennes, en polsk pilot, som hadde avslørt informasjon om henne under tortur.

Referanser 

Ian Fleming-romaner
James Bond-bøker
Bøker fra 1953
Britiske tegneserier